b'\n_START_ARTICLE_\nRokovnja\xc4\x8di\n_START_PARAGRAPH_\nRokovnja\xc4\x8di je roman, ki ga je zasnoval Josip Jur\xc4\x8di\xc4\x8d, ki je napisal tudi prvih 11 poglavij. Po njegovi smrti ga je dokon\xc4\x8dal Janko Kersnik. Iz\xc5\xa1li so leta 1881 v Ljubljanskem zvonu._NEWLINE_Je zgodovinski roman, ki se odvija med letoma 1810 in 1855 (1810 \xe2\x80\x93 23. poglavje pol leta kasneje, 24. poglavje 10 let kasneje), ko so rokovnja\xc4\x8di delovali na Slovenskem. Dogajanje je postavljeno v Kamnik, Trojane, Zagorje, \xc4\x8crni graben.\n_START_SECTION_\nZunanja zgradba\n_START_PARAGRAPH_\nNa za\xc4\x8detku vsakega poglavja je moto (iz Novic, Pre\xc5\xa1erna, Levstika, uradnega francoskega \xc4\x8dasopisa Ilirskih provinc, iz narodnih pesmi, ameri\xc5\xa1kega pisatelja W. Irwinga, Byrona, iz poro\xc4\x8dila duhovna Valen\xc4\x8di\xc4\x8da kranjskim stanovom, iz Vilharjeve pesmi Nuna, \xc5\xa1vicarskega ljudskega pisatelja Jeremiasa Gotelfa, iz Shakespearove komedije Troilus in Kresida, nem\xc5\xa1kega pesnika Adolfa Strotmana, Borisa Mirana, nem\xc5\xa1kega pesnika Fridricha Bodensteta, Heineja).\n_START_SECTION_\n1. do 11. poglavje\n_START_PARAGRAPH_\nRoman se dogaja leta 1810 v \xc4\x8dasu francoske oblasti in njenega predstavnika generala Marmonta. Avtor opisuje prihod Francozov, kme\xc4\x8dke neuspe\xc5\xa1ne oboro\xc5\xbeene odpore, razmah \xc5\xbee prej obstoje\xc4\x8dih rokovnja\xc4\x8dev in ukrepe, storjene proti njim. Imeli so svojo skrivno organizacijo in jezik. Kobilar (konjski me\xc5\xa1etar) Oblo\xc5\xa1ki Ton\xc4\x8dek pride s svojimi konji v Kamnik, kjer se mno\xc5\xbeica ljudi zbira okrog bera\xc4\x8da Toma\xc5\xbea, ki je bil na mestnem trgu izpostavljen zaradi kraje, vendar od tam pobegne. \xc5\xa0e istega dne (dogodki prvega poglavja) je bil v Kamniku sejem, v kr\xc4\x8dmah pa bolj malo ljudi. V kr\xc4\x8dmi Jo\xc5\xa1ta Vlagarja je pijani Bla\xc5\xbe Mozolj zmerjal tri neznane goste z rokovnja\xc4\x8di. Mladi mo\xc5\xbe Nande, bodo\xc4\x8di zet Bla\xc5\xbeeve ne\xc4\x8dakinje. Ko je Oblo\xc5\xa1kega Ton\xc4\x8dka zmerjal s pridevkom Rajtguzen, sta se stepla. Ton\xc4\x8dku so prisko\xc4\x8dili na pomo\xc4\x8d oni trije in enemu od njih je odpadla brada. To je bil bera\xc4\x8d Toma\xc5\xbe in Bla\xc5\xbe je spoznal, da je res, kar je v pijanosti blebetal. Ko so ga obvladali, ga je najmanj\xc5\xa1i rokovnja\xc4\x8d hotel zabosti, vendar ga je z ostrim vzklikom v rokovnja\xc5\xa1\xc4\x8dini ustavil Nande._NEWLINE_Ko je Mozoljev Bla\xc5\xbe zaspal v ko\xc4\x8di pri \xc4\x8devljarju Bojcu, ki mu je ravno krpal \xc4\x8develj, je zasli\xc5\xa1al trkanje na okno. Spoznal je Nandeta, ki je Bojcu nekaj naro\xc4\x8dal, a ni sli\xc5\xa1al kaj. Nato je Bojcu natvezel, da mu je vse, kar je videl, v sanjah povedala Torklja. Bojc pa ga je spregledal tako, da je spregovoril nekaj v rokovnja\xc5\xa1\xc4\x8dini, ki je Bla\xc5\xbe ni razumel. V pretepu je Bla\xc5\xbe Bojca obvladal in \xc5\xa1el domov spat, \xc4\x8de\xc5\xa1 da bo dovolj zgodaj, \xc4\x8de gre \xc5\xa1ele zjutraj naznanit Bojca in Nandeta Grogo, katerega ime mu je Bojc neumno omenil. Ni pa pomislil, da mu lahko Bojc prekri\xc5\xbea ra\xc4\x8dune._NEWLINE_Tistega jutra je Nande Polonici vro\xc4\x8de izpovedoval ljubezen in jo rotil, da naj ne verjame vsega, kar bo sli\xc5\xa1ala o njem. Ko je Nande odhajal od nje, ga je zagledal Bla\xc5\xbe in stekel za njim, a ga ni ve\xc4\x8d mogel ujeti. Polonica se je bala sramote, ko je zvedela, da je bila rokovnja\xc4\x8deva ljubica.\n_START_SECTION_\n12. do 24. poglavje\n_START_PARAGRAPH_\nOpomba: Od tod naprej Janko Kersnik. Na ve\xc4\x8der 3. julija je v kr\xc4\x8dmo blizu \xc4\x8crnega Grabna pri\xc5\xa1el visok francoski uradnik Vernac, v katerem je kr\xc4\x8dmar Medved spoznal Brnja\xc4\x8da. V vse prej kot prijateljskem pogovoru med njima zvemo, da je Brnja\xc4\x8d Medvedu dol\xc5\xbean 500 kron, da je po krivici spravil k vojakom plemenitega gospoda Basaja, in sicer zato, da je lahko zapeljal njegovo ljubico, starega Rakovca h\xc4\x8der. Vernac je Medvedu pod prisilo izro\xc4\x8dil del dolga 1000 frankov, nato pa je sre\xc4\x8dal gospoda Bojsaka, in mu sporo\xc4\x8dil, da ni opazil ni\xc4\x8d sumljivega, zato lahko odpeljejo tovor \xc4\x8dez \xc4\x8crni Graben, vendar iz previdnosti \xc5\xa1ele zjutraj._NEWLINE_Pol leta kasneje je bil sodni proces, na katerem so obsodili na smrt 32 rokovnja\xc4\x8dev, od tega 27 v odsotnosti. Nekaj ur za tem so jih obesili._NEWLINE_Deset let pozneje so ljudje Francoze \xc5\xbee pozabili. Premalo \xc4\x8dasa so bili tu, da bi se kaj spremenilo. Ljudje so se jih spominjali le po hudih davkih \xe2\x80\x93 fronkih. Takrat je umrla Mozoljevka, ki ni imela dedi\xc4\x8da, saj je Pavlek kmalu po tistih dogodkih umrl. Prikazala pa se je Polonica, in sicer z osemletno deklico. Rokovnja\xc4\x8di pa so se s\xc4\x8dasoma spet pojavili, manjkalo jim je starega organizatorja. Njihov poglavar je bil nato Toma\xc5\xbe Velikonja \xe2\x80\x93 Veliki Groga, rokovnja\xc5\xa1ki pape\xc5\xbe. Polonica je do\xc5\xbeivela visoko starost, na Mozoljevini je gospodaril \xc5\xbee njen vnuk.'